যেমন টালা তেমনি পাইকপাড়া, পাশা পাশি এই দুটি এলাকায় তখন প্রচুর লেখক ও শিল্পী থাকতেন। টালা পার্কে থাকতেন তারাশঙ্কর ও নাট্যকার মহেন্দ্র গুপ্ত। তার দক্ষিণে ইন্দ্র বিশ্বাস রোডে শৈলজানন্দ ও সজনীকান্ত দাসের বাড়ি। তেমনি টালার ক্রিকেট-মাঠের পুবে মন্মথ দত্ত রোডে থাকতেন অসুস্থ কবি কাজী নজরুল ইসলাম ও শিল্পী অন্নদা মুনশি। আর পাইকপাড়ায় থাকতেন বিখ্যাত সেতার-শিল্পী মুস্তাক আলি, কথাসাহিত্যিক নরেন্দ্রনাথ মিত্র, সন্তোষকুমার ঘোষ, গৌরীশঙ্কর ভট্টাচার্য, বিমল কর, গৌরকিশোর ঘোষ, প্রাবন্ধিক শিবনারায়ণ রায় ও নারায়ণ চৌধুরী এবং সাংবাদিক দক্ষিণারঞ্জন বসু। দোলের দিন পাইকপাড়া থেকে সাহিত্যিকদের যে মিছিল বেরোত, নিজেদের এলাকার সমস্ত পথ ঘুরে, সারাটা পথ গান গাইতে-গাইতে সেই মিছিল শেষ পর্যন্ত চলে আসত তারাশঙ্করের বাড়িতে। বাড়ির লোকেরা গোটা কয়েক মিষ্টির হাঁড়ি নিয়ে তৈরিই থাকতেন। সুতরাং অতিথি-আপ্যায়নে কোনো ত্র“টি হতো না। সেখানে সন্ধ্যায় বসত দ্বিতীয় দফার মজলিশ। আর তার শেষে থাকত ঢালাও নৈশভোজের ব্যবস্থা। বছরের আর-একটা দিনও তারাশঙ্করের বাড়িতে নৈশভোজের ডাক পড়ত। সেটা শ্রাবণ মাসে, তাঁর জন্মদিনে।